A Bizottság határozata

(1999. június 22.)

az építési termékek megfelelőségének a 89/106/EGK tanácsi irányelv 20. cikke (2) bekezdése szerinti, a tűzgátló, tűzterjedést gátló, és tűzvédelmi termékekre vonatkozó igazolási eljárásáról

(az értesítés a C(1999) 1481. számú dokumentummal történt)

(EGT vonatkozású szöveg)

(1999/454/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 93/68/EGK [1] irányelvvel módosított, az építési termékekre vonatkozó tagállami törvényi, rendeleti és közigazgatási rendelkezések közelítéséről szóló, 1988. december 21-i 89/106/EGK tanácsi irányelvre [2] és különösen annak 13. cikke (4) bekezdésére,

(1) mivel a Bizottságnak egy termék megfelelősége igazolását tekintve a 89/106/EGK irányelv 13. cikkének (3) bekezdése szerinti két eljárás közül azt kell választania, "amelyiknek a legkisebb a költségigénye és emellett megfelel a biztonsági követelményeknek is"; mivel ez azt jelenti, hogy egy adott termék vagy termékcsalád tekintetében el kell dönteni azt, hogy a gyártó felelősségi körébe tartozó üzemi gyártásellenőrzési rendszer szükséges és elégséges feltétele-e a megfelelőség igazolásának, vagy pedig a 13. cikk (4) bekezdésében említett kritériumok teljesítésével összefüggő okoknál fogva szükségessé válik egy elismert tanúsító szerv bevonása;

(2) mivel a 13. cikk (4) bekezdése előírja, hogy az így meghatározott eljárást meg kell jelölni a megbízásokban és a műszaki előírásokban; mivel ezért kívánatos a termékek vagy termékcsaládok a megbízásokban és a műszaki előírásokban használt fogalmának a meghatározása;

(3) mivel a 13. cikk (3) bekezdésében meghatározott két eljárás részletes leírása a 89/106/EGK irányelv III. mellékletében megtalálható; mivel ezért minden egyes termék vagy termékcsalád tekintetében szükséges azon módszereknek a III. mellékletre való hivatkozás mellett történő egyértelmű előírása, amelyekkel a két eljárást meg kell valósítani, tekintve, hogy a III. melléklet bizonyos rendszereket előnyben részesít;

(4) mivel a 13. cikk (3) bekezdésének a) pontjában meghatározott eljárás megfelel a III. melléklet 2. szakaszának ii. pontjában leírt első (folyamatos felügyelet nélküli) lehetőségben, valamint a második és harmadik lehetőségekben meghatározott rendszereknek, míg a 13. cikk (3) bekezdésének b) pontjában leírt eljárás megfelel a III. melléklet 2. szakaszának i. pontjában és a III. melléklet 2. szakaszának ii. pontjában leírt első lehetőségben (folyamatos felügyelettel) meghatározott rendszereknek;

(5) mivel az e határozatban foglalt intézkedések összhangban állnak az építésügyi állandó bizottság véleményével,

ELFOGADTA EZT A HATÁROZATOT:

1. cikk

Az I. mellékletben meghatározott termékek megfelelőségét a gyártó által működtetett üzemi gyártásellenőrzési rendszeren túlmenően egy olyan eljárással kell igazolni, amelyben egy elismert tanúsító szerv részt vesz a gyártásellenőrzés vagy maga a termék értékelésében és felügyeletében.

2. cikk

A II. mellékletben meghatározott megfelelőségi igazolási eljárást az európai műszaki engedélyekre vonatkozó iránymutatások kidolgozására vonatkozó megbízásokban meg kell jelölni.

3. cikk

Ennek a határozatnak a tagállamok a címzettjei.

Kelt Brüsszelben, 1999. június 22-én.

a Bizottság részéről

Martin Bangemann

a Bizottság tagja

[1] HL L 220., 1993.8.30., 1. o.

[2] HL L 40., 1989.2.11., 12. o.

--------------------------------------------------

I. MELLÉKLET

Tűzgátló és tűzterjedést gátló termékek [1]

Tűzvédelmi termékek (beleértve a tűzállóságot növelő bevonatokat) [2] [3]

- tűzszakasz-határoláshoz és/vagy tűzvédelemhez vagy tűzzel szembeni ellenállósághoz

[1] Kivéve a gipsz termékeket (pl. építőlemez, falazóelem, vakolat), az ásványgyapot termékeket, az AAC (autokláv gázbeton) és LAC (könnyű gázbeton) falazóelem és előre gyártott vasalt elemeket, a falazóhabarcsot, a vakoló/pucoló habarcsot, a kálcium szilikát termékeket és a habüveg termékeket.

[2] Kivéve a gipsz termékeket (pl. építőlemez, falazóelem, vakolat), az ásványgyapot termékeket, az AAC (autokláv gázbeton) és LAC (könnyű gázbeton) falazóelem és előre gyártott vasalt elemeket, a falazóhabarcsot, a vakoló/pucoló habarcsot, a kálcium szilikát termékeket és a habüveg termékeket.

[3] Kivéve továbbá a falak vagy mennyezetek tűzvédelmi elemeit és az álmennyezeti szerelvényeket (a Bizottság belső és külső fal és mennyezet simítóanyagairól szóló 98/437/EK határozatában foglaltak szerint (HL L 194., 1998.7.10., 39. o.))

--------------------------------------------------

II. MELLÉKLET

MEGFELELŐSÉG TANÚSÍTÁS

Megjegyzés:

A következő termékcsaládoknál megadott felhasználási területek közül az egynél több felhasználásra szánt termékek esetében az elismert szervnek a vonatkozó megfelelőségi igazolási rendszerekből származó feladatai halmozottak.

TERMÉKCSALÁD

TŰZGÁTLÓ, TŰZTERJEDÉST GÁTLÓ, ÉS TŰZVÉDELMI TERMÉKEK (1/2)

Megfelelőségi igazolási rendszerek

Az alábbiakban felsorolt termék(ek) és tervezett felhasználási terület(ek) tekintetében az EOTA felkérést kap az érintett európai műszaki engedélyre vonatkozó iránymutatásban a következő megfelelőségi igazolási rendszer(ek) előírására:

1. rendszer: Lásd a 89/106/EGK irányelv III. mellékletének 2. i. pontját, a minta szúrópróbaszerű vizsgálata nélkül

Termék(ek) | Tervezett felhasználási terület(ek) | Szint(ek) vagy osztály(ok) (tűzállóság) | Megfelelőségi igazolási rendszer(ek) |

Tűzgátló és tűzterjedést gátló termékek Tűzvédelmi termékek (beleértve a tűzállóságot növelő bevonatokat) | Tűzszakasz-határoláshoz és/vagy tűzvédelemhez vagy tűzoltáshoz | bármilyen | 1 |

A rendszerre vonatkozó előírásnak akkor is alkalmazhatónak kell lennie, ha a teljesítményt nem kell egy bizonyos tulajdonság tekintetében meghatározni, mivel legalább egy tagállam egyáltalán nem rendelkezik az ilyen tulajdonságra vonatkozó jogi követelménnyel (lásd a 89/106/EGK irányelv 2. cikkének (1) bekezdését, valamint ha alkalmazható, az értelmező dokumentumok 1.2.3. záradékát). Ilyen esetekben a gyártó – amennyiben nem kívánja a termék ilyen tekintetben vett teljesítményét közölni – az ilyen tulajdonság ellenőrzésére nem kötelezhető.

TERMÉKCSALÁD

TŰZGÁTLÓ, TŰZTERJEDÉST GÁTLÓ, ÉS TŰZVÉDELMI TERMÉKEK (2/2)

Megfelelőségi igazolási rendszerek

Az alábbiakban felsorolt termék(ek) és tervezett felhasználási terület(ek) tekintetében az EOTA felkérést kap az érintett európai műszaki engedélyre vonatkozó iránymutatásban a következő megfelelőségi igazolási rendszer(ek) előírására:

1. rendszer: Lásd az ÉTI III. mellékletének 2. ii. pontját, a minta szúrópróbaszerű vizsgálata nélkül.

3. rendszer: Lásd az ÉTI III. mellékletének 2. ii. pontját, második lehetőség.

4. rendszer: Lásd az ÉTI III. mellékletének 2. ii. pontját, harmadik lehetőség.

Termék(ek) | Tervezett felhasználási terület(ek) | Szint(ek) vagy osztály(ok) (tűzállóság) | Megfelelőségi igazolási rendszer(ek) |

Tűzgátló és tűzterjedést gátló termékek Tűzvédelmi termékek (beleértve a tűzállóságot növelő bevonatokat) | Tűzzel szembeni ellenállóság szabályozásához | A, B, C | 1 |

A, B, C | 3 |

A, D, E, F | 4 |

--------------------------------------------------